juhliiko sinunkin korkeakoulusi kansainvälistä opiskelijaliikunnan päivää?

**16.9.2019**

Opiskelijaliikunnan ilo täyttää pian kampukset kautta maailman kun kansainvälinen korkeakoululiikunnan päivä (*International Day of University Sport*, IDUS) järjestetään **perjantaina 20.9.2019**. IDUS-päivän tarkoituksena on lisätä tietoisuutta korkeakoululiikunnan merkityksestä korkeakouluopiskelijoiden hyvinvoinnille ympäri maailman ja kerätä opiskelijat yhteisöllisyyttä lisääviin tapahtumiin päivän aikana.

Jo neljättä kertaa vietettävä opiskelijaliikunnan juhlapäivä näkyy myös Suomen korkeakouluissa erilaisina liikunnallisina tapahtumina. Järjestäjinä toimivat niin opiskelija- ja ylioppilaskunnat, korkeakoulujen liikuntatoimet kuin opiskelijaurheiluseurat ja -yhdistykset.

IDUS on kansainvälisen opiskelijaurheiluliitto FISU:n järjestämä ja Unescon eli Yhdistyneiden kansakuntien (YK) kasvatus-, tiede- ja kulttuurijärjestön suojelema. FISU koordinoi päivän tapahtumia kansainvälisesti. Suomessa IDUS-päivää koordinoi FISU:n jäsen Opiskelijoiden Liikuntaliitto (OLL).

Päivän tapahtumia voi seurata sosiaalisessa mediassa aihetunnisteella #LetsIDUS.

Ajantasaisen listauksen IDUS-päivän ja lähitulevaisuuden opiskelijaliikuntatapahtumista Suomessa löydät OLL:n [Facebook-sivulta](https://www.facebook.com/Liikuntaliitto/).

### Opiskelijoiden Liikuntaliitto ry.

Lisätietoja:

Puheenjohtaja Joonas Suikula, [joonas.suikula@oll.fi](mailto:joonas.suikula@oll.fi), +358 44 780 0211

Viestintäasiantuntija Hannasofia Hardwick, [hannasofia.hardwick@oll.fi](mailto:hannasofia.hardwick@oll.fi), +358 46 921 1215

*Opiskelijoiden Liikuntaliitto ry (OLL) on vuonna 1924 perustettu valtakunnallinen opiskelija- ja korkeakoululiikunnan yhteistyö- ja edunvalvontaorganisaatio, joka edustaa Suomen kaikkia yliopisto- ja ammattikorkeakouluopiskelijoita. OLL:n tarkoituksena on opiskelijoiden hyvinvoinnin, yhteisöllisyyden, opiskelukyvyn ja terveyden edistäminen liikunnan avulla. OLL:n tavoitteena on korkeakoulujen liikuntaolosuhteiden ja -kulttuurin vahvistuminen.*